Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 863/11/8808	Rožňava, 7.2.2012
EEČ : 2-67-16-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a iné trestné činy

Rozhodol: 	prokurátor Okresnej prokuratúry Rožňava
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 13.09.2011 v čase okolo 09.00 hod. v obci XXXXX, okres XXXXX, na ulici XXXXX pred svojím rodinným domom, po predchádzajúcej hádke, fyzicky napadol poškodeného XXXXX, nar. XXXXX, takým spôsobom, že ho škrtil, čím mu spôsobil pomliaždeniny krku s opuchom, s  niekoľkými okrúhlymi hematómami, zodpovedajúcimi tlaku prstov, a podvrtnutie krčnej chrbtice s obmedzenou bolestivou pohyblivosťou hlavy, ktoré zranenia si vyžiadali dobu liečenia v trvaní do 10.10.2011, t. j. 27 dní, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
Podľa § 216 ods.3 Tr.por. ukladám obvinenému XXXXX uhradiť v lehote skúšobnej doby poškodenému XXXXX škodu vo výške 28,57 €.
Odôvodnenie:
Uznesením povereného príslušníka Obvodného oddelenia PZ v XXXXX, sp. zn. ORP-778/RV-RV-2011 zo dňa 24.10.2011, bolo začaté trestné stíhanie a uznesením toho istého orgánu zo dňa 08.12.2011 bolo vznesené obvinenie XXXXX za prečin ublíženia na zdraví podľa § 156 ods. 1 Tr. zák. v jednočinnom súbehu s prečinom výtržníctva podľa § 364 ods. 1 písm. a) Tr. zák., pričom dňa 25.01.2012 bol obvinený pri výsluchu upozornený, že jeho konanie bude kvalifikované aj ako prečin ublíženia na zdraví podľa § 156 ods. 2 písm. a) Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
Obvinený XXXXX sa k spáchaniu skutku, za ktorý je stíhaný, v celom rozsahu priznal. Vyhlásil, že spáchal skutok, za ktorý je stíhaný.  Na svoju obhajobu uviedol, že medzi ním a poškodeným vznikla hádka, pretože kozy poškodeného mu pred domom ohrýzali stromčeky. Nahneval sa aj preto, lebo poškodený mu nadával a oháňal sa po ňom palicou, pričom ho udrel aj po hlave. Potom poškodeného napadol, chytil ho pod krk a spôsobil mu nejaké zranenia. Poškodený odišiel sám domov. Ľutuje, čo sa stalo. Dňa 20.01.2012 na pobočke Všeobecnej zdravotnej poisťovne, a. s., v Rožňave uhradil náklady za poskytnutú zdravotnú starostlivosť v plnej výške, v sume 110,78 €, o čom predložil aj doklad do vyšetrovacieho spisu. Prisľúbil, že ďalšiu trestnú činnosť nespácha. Vyjadril súhlas s podmienečným zastavením trestného stíhania.  
		Svedok - poškodený XXXXX potvrdil, že mal hádku s obvineným, ktorý sa rozzúril, pribehol k nemu a chytil ho oboma rukami pod krk. Tlačil ho až k múru, asi 5 m. Podľa neho to trvalo asi 2-3 minúty, ale presný čas nevie uviesť. Zahmlilo sa mu pred očami, skrčil sa pri múre a lapal po dychu. Pocítil celkovú slabosť. Keďže v čase skutku mal 79 rokov, o čom obvinený vedel, a po útoku sa zle cítil, bolela ho hlava, mal závraty, preto zavolal príslušníkov polície a bol na ošetrení v Rožňave. Na krku mal golier 16 dní, spolu sa liečil 27 dní. Žiada uhradiť škodu. 
		Svedok XXXXX uviedol, že od miesta činu bol vzdialený asi 50 m, pričom v diaľke videl stáť v strede cesty 2 osoby. Nevidel dobre, lebo do očí mu svietilo slnko, a ani si ich nevšímal. Priamy útok nevidel. 
		Zo znaleckého posudku z odboru zdravotníctva, odvetvia chirurgie a traumatológie, vyplýva, že poškodený utrpel zranenia uvedené vo výrokovej časti uznesenia, ktoré vznikli po priamom tupom násilí, podľa verzie poškodeného, a ktoré si vyžiadali dobu liečenia v trvaní do 10.10.2011, t. j. 27 dní. Išlo o ľahké zranenie, ktoré sa zhojilo bez následkov na zdraví. 
		Z príjmového pokladničného dokladu, č. 415 zo dňa 20.01.2012, vyplýva, že obvinený Všeobecnej zdravotnej poisťovni, a. s. Bratislava, pobočka XXXXX, uhradil náklady za poskytnutú zdravotnú starostlivosť v plnej výške - 110,78 €. 
		Z plnomocenstva, lekárskych správ, vyčíslenia liečebných nákladov Všeobecnou zdravotnou poisťovňou, a. s. Bratislava, ako aj z ďalších dôkazov vo vyšetrovacom spise, vyplývajú už uvedené skutočnosti. 
		Obvinený XXXXX je z miesta trvalého bydliska kladne hodnotený. V posledných dvadsiatich rokoch nebol súdne trestaný. 
		Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,b)nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu ac)vzhľadom na osobu obvineného, s prihliadnutím na jeho doterajší život a na okolnosti prípadu možno takého rozhodnutie považovať za dostačujúce.Obvinený XXXXX  spáchal prečin ublíženia na zdraví podľa § 156 ods. 1,2 písm. a) Tr. zák. v jednočinnom súbehu s prečinom výtržníctva podľa § 364 ods. 1 písm. a) Tr. zák., za ktoré zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal. Vyhlásil, že spáchal skutok, za ktorý je stíhaný. Svoje konanie oľutoval a súčasne vyjadril súhlas s prípadným podmienečným zastavením trestného stíhania proti svojej osobe. Liečebné náklady za poskytnutú zdravotnú starostlivosť Všeobecnej zdravotnej poisťovni, a. s. Bratislava, Krajská pobočka Košice uhradil v plnej výške. 
Vzhľadom na vyššie uvedené bolo dôvodné postupovať podľa § 216 ods. 1,2,3 Tr. por., t. j. podmienečne zastaviť trestné stíhanie proti obvinenému XXXXX, a určená mu bola skúšobná doba v trvaní 12 (dvanásť) mesiacov, čo s prihliadnutím na jeho doterajší život a okolnosti prípadu, je dostačujúce, zároveň mu bola uložená povinnosť uhradiť v skúšobnej dobe poškodenému XXXXX sumu vo výške 28,57 €. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Hvasta
prokurátor